
„Eternitatea în singurătate,

nu are sens”

-

din șoaptele lui Mistoch


   

O nouă zi

 

Natbor stătea pe jos, cu picioarele încrucișate sub el, chiar lângă patul fiicei sale, privind-o cum doarme. Ar fi vrut să îi mângâie părul, dar se abținea, conștient că ar fi trezit-o, așa că prefera să îi observe chipul liniștit, care aborda o ușoară urmă de zâmbet, alternând cu încruntări abia vizibile, probabil pierdută într-unul din visele de zbor spațial despre care tot vorbea de ani de zile și pentru care se antrenase neîncetat de la dispariția mamei ei.

Gândul la femeia al cărei chip fusese primul lucru pe care îl văzuse după ieșirea din lunga comă, ochii ei verzi, zâmbetul larg, plin de căldură, felul în care aceasta îi atinsese fruntea... știuse de atunci că indiferent de ce urma să îi rezerve viața mai departe, ea era cea alături de care dorea să rămână. Nu putu să se abțină din a zâmbi, amintindu-și deruta celor din jurul lor când, primele lui cuvinte fuseseră „Vrei să fii soția mea?”. O făcuse fără nicio ezitare, fără niciun gând, ca și cum era tot ce își dorea de la viață. Se lăsase liniștea în cameră. Fără să își desprindă privirea de pe fața ei, sesizase nu numai că nu erau singuri, dar printre cele opt, nouă persoane aflate în cameră, recunoscu prieteni, foști camarazi în... alături de care... atunci îi reveniră și imaginile cu explozia, amintirile dureroase, pierderi. Însă parcă le simțea ca fiind din altă lume, altă viață. Nu îl interesau. Ființa din fața lui nu se ferise, nu se încruntase la auzul întrebării. Se oprise, zâmbind ușor, mijind puțin ochii, răspunzându-i cu o privire jucăușă: „Căpitane Natbor, poate ar fi mai bine să ne cunoaștem mai întâi... în plus, cred că e o oră cam târzie pentru asemenea ceremonii.”. După care, se întoarse către ceilalți zicând fără nicio urmă de emoție: „Presupun că totul pare să fie clar. Recunosc că nu am mai avut pacienți care să revină din comă... așa”. Apoi plecă spre ieșire. Bărbatul simțea și acum, tristețea bruscă, totală, care începea să îl cuprindă cu fiecare pas pe care doctorița îl făcea, îndepărtându-se de patul lui. Începea să realizeze în același timp și situația deloc obișnuită în care se afla. Cu toate astea, întregul lui corp, mintea, emoțiile erau legate doar de femeia din fața lui. O văzuse cum se oprește în dreptul ieșirii, apoi cu o ușoară ezitare, se întoarce, privindu-l fix în ochi, spunând: „Căpitane... nu am spus nu. Dar acum cred că e mai bine să le dai atenție celor de lângă tine... așteaptă acest moment de ceva luni...”. Apoi trecu de pragul ușii...

- Tată?

Natbor, scutură din cap, mirat că nu realizase că fiica lui se trezise din somn.

- Da, ruză, scuză-mă, eram...

- Te gândeai la mama.

Apoi cu o încruntare și o privire de parcă îi citea mintea, continuă:

- La vestita cerere în căsătorie.

Nu o spusese ironic. Din contră. Întinse mâna atingând ușor obrazul tatălui ei.

- Și mie îmi este dor de mama. Și nu trece nicio zi fără să mă gândesc, că poate, dacă...

- Iubire, fără dacă... am căzut amândoi de acord. Fără ce ar fi putut fi, ce nu...

Natbor se opri din vorbit. Fata, care acum deja coborâse alături de el, își sprijini fruntea de fruntea lui, închizând ochii, rostind șoptit:

- O vom vedea. O simt. Știu că așa va fi... Nu... nu pot explica. 

Căpitanul trase adânc aer în piept. Nu avea voie să se lase copleșit de... de fapt de nimic. Azi era ziua în care, după aproape doi ani, fiica lui primise aprobarea de la Terra să conducă vestitul Glonț. Nu unul din seria și așa foarte limitată, ci chiar primul, cel care, cu mult timp în urmă transportase omul ce făcuse posibilă realitatea lor de acum. Era important, cu atât mai mult cu cât, aparatul nu mai fusese folosit până acum decât de trei ori, de fiecare dată în momente de cotitură a omenirii. Ultimul gând îl făcu să se încrunte. Nu își mai pusese problema în felul ăsta, iar asta îi aduse o stare de... se concentră să înțeleagă mai bine ce simțea de fapt.

Realiză că în timp ce lui îi treceau toate aceste gânduri prin cap, fata îl privea cu capul aplecat într-o parte, sprânceana dreaptă ridicată, așteptând ca el să sesizeze figura ei. Imediat rosti:

- Nici să nu te gândești să cauți fie și cel mai mic motiv pentru a mai întârzia urcarea mea în Glonț și lansarea în spațiu.

- Ruză, nu...

- Am spus nimic. Fără ezitări, fără idei despre ce ar putea și ce nu, să se întâmple...

- Iubire, nu ți-aș face așa ceva. Doar că...

- Nu. Nici un doar că, niciun dar, nimic de genul ăsta. Doar... urmăm planul, aprobat de toate instituțiile, oamenii, liderii, conducătorii, planetele, inteligențele conștiente sau nu. Vom ieși amândoi din cabină, împreună, voi trece prin toată... ceremonia și mă voi arunca liberă în spațiu.

- Ruză...

Natbor făcu o pauză. Știa că fata avea dreptate. Și că într-adevăr, absolut nimic nu ar fi putut să o oprească în acest moment. Așa că renunță să dea glas teoriei cu momentele din istorie în care Glonțul a mai fost folosit.

- Iubire, voiam să zic doar că...

- Hell no.

De data asta fuse rândul căpitanului să ridice ușor din sprânceană. Gest care însemna că nu ar mai trebui să fie întrerupt, așa că fata se opri.

- Voiam să îți spun că înainte să ieșim din camera, ar fi bine să faci un duș...

- Aaa... păi... da, și scuze pentru hell no-ul... poate puțin nepotrivit.

Se ridicară amândoi în picioare îmbrățișându-se, rămânând așa timp de aproape un minut.

- Te iubesc, tată. Știi doar. Și... îți înțeleg îngrijorările.

- Știu, ruză...

- Îmi place când îmi spui așa...

- Încă.

- Nu tată, pentru întotdeauna, ai să vezi.

Se întristară brusc amândoi. La ultima ieșire în spațiu a mamei ei, le spusese că vor rămâne împreună pentru întotdeauna. Unsprezece minute mai târziu naveta în care se urcase dispăruse complet. Trecuseră aproape un nouă luni standard Terra.

- Iubire, hai la duș. Te așteaptă... presupun că toată lumea.

 

~

 

Inteligența conștientă a navei privea întreg echipajul. Era îngrijorată. Fiica căpitanului, Helno, așa cum începuseră toți să îi spună, inclusiv ea, datorită expresiei pe care aceasta o folosea pentru a-și exprima dezacordul, o făcuse să promită că nu va vorbi cu nimeni despre studiile pe care fata le făcuse cu privire la anumite condiții care existaseră la momentul dispariției mamei ei. Și care păreau să se repete într-un viitor foarte apropiat. Inclusiv faptul că unele dintre calcule o duseseră la ideea că Glonțul ar fi capabil să reziste la „straturi spațio-temporale condensate”. Și că tot ceea ce pentru ceilalți părea doar o joacă sau o bravură adolescentină, de fapt era un plan foarte bine pus la punct, și într-un final o dorință de a încerca să înțeleagă ce s-a petrecut cu propria mamă. Desigur, datoria ei era către căpitan, dar când îi zisese acestuia că fata făcuse niște studii personale și îi adresase rugămintea să le păstreze doar pentru ea, acesta interveni imediat și îi precizase că dorește ca rugămintea fetei să fie respectată. Că are încredere în fiica lui. Așa că se conformase. Deși, până în urmă cu doar două cicluri scurte, nici nu concepuse că Terra, prin Inre, chiar le va pune la dispoziție Glonțul. Sesiza și îngrijorarea crescândă a căpitanului. Îi observa transformarea aurei personale. În timp ce, Helno, deși își intrase în rolul de adolescentă nerăbdătoare să încerce o jucărie incredibilă, de fapt mintea ei era la concentrație maximă. Tot ce putea executa acum era să păstreze toți senzorii în alertă, pregătită să intervină la nivel de microsecunde asupra a orice făcea parte din ea, la nivel de navă, direct sau prin extensie. Și evident să păstreze deschisă legătura cu Inre și consiliul, una din condițiile atipice puse întregului echipaj pentru ca Glonțul să poată fi folosit de Helno. Își reaminti și de cealaltă obligație, fără nicio plăcere. Trebuise să predea controlul direct și complet întregii porțiuni de coridor pe care fata urma să îl traverseze, în tălpile goale, de la intrarea în galeria principală, până la Glonț. Pe toată durata parcurgerii lui, urma să i se oprească accesul la aura fetei. În mod normal pur și și simplu nu ar fi acceptat o astfel de cerere. Dar... fusese transmisă sub formă de rugăminte chiar de Inre. Cu precizarea că sunt doar măsuri suplimentare de securitate și prevenție pentru Amme și conexiunea ei completă cu Glonțul.

 

~

 

Natbor privea cu o mândrie nedisimulată către fiica lui. Îi admira felul în care aceasta se mișca, hotărâtă, cu pași mici, calculați, de-a lungul coridorului de aproape douăzeci de metri lungime pe o lățime trasată clar, de doar jumătate de metru. Starea care începuse să pună stăpânire pe el de la ideea cu evenimentele din jurul micii nave ce se afla la capătul coridorului, părea să crească în intensitate. Instinctiv verifică legătura dintre el și... propria lui navetă model glonț integrată în navă. Era un aspect pe care nici măcar inteligența navei nu îl cunoștea. Se încruntă ușor realizând

